Võrreldes eelmise aasta teise kvartaliga on metallitööstuses olnud ka kõige suurem tööõnnetuste arvu kasv. Kui varasemal kahel aastal ei registreeritud kõige enam tööõnnetusi mitte töötlevas tööstuses, vaid avalikus halduses ja riigikaitses, siis nüüd on metallitööstus ohtlikuimate tegevusalade  liidrikoha taas üle võtnud. Tööinspektsiooni avalike suhete peaspetsialisti Kadri Kasterpalu sõnul võib põhjuseks tuua asjaolu, et 2009. aasta majandusolukord puudutas enim just tootmise ja töötleva tööstuse sektoreid, kus vähenesid nii töötajate arv kui ka tootmismahud ning seeläbi ka tööõnnetuste arv. "Tänaseks on majandus elavnemas, kuid tööandjad on veel ettevaatlikud, ega kipu kohe uusi töötajaid palkama. See aga tähendab olemasolevatele töötajatele suuremat tööintensiivsust, millest tingitud ülekoormus võib  viia tööõnnetuseni," leiab Kasterpalu.